# Jaktregler 2024/2025

Jaktutvalget har i samarbeid med styret utarbeidet denne og godkjent av styret våren 2024.

Jaktregler for Rausjømarka er vedtatt i samarbeide med Rausjø JFF.

**Rett til jakt.**

Medlemmer av EJFF kan søke jakt i følgende terreng:

* Gammelt terreng (Enebakk Kommuneskoger Vik, Ubberud, Rustad, Statskog i Kirkebygda og Enebakk prestegårdskog.)
* Flishøgda.

Jaktkortene i Rausjømarka og dagskort Statskog selges via Inatur og er tilgjengelig for alle.

Eventuelt utestengte og ekskluderte medlemmer/ jegere har ikke rett til å søke eller løse jaktkort i de områder EJFF disponerer.

**Søknadsfrist jakt.**

Søknadsfristen er 5. mai.

Medlemskapet skal betales innen søknadsfristen.

Søknad om jaktkort skal gjøres på elektronisk søknadskjema. Søknader som innkommer på annen måte vil bli forkastet.

Link til skjema finner man på nettsiden til EJFF under fanen Jakt.

**Tildeling og betaling.**

Tildeling av jakt vil skje i løpet av mai. De som blir tildelt jakt vil bli tilskrevet.

Kortutdeling vil bli gjort i starten av juni og annonsert via våre nettsider.

Fordeling skjer etter følgende prioritering:

* Innenbygdsboende medlemmer.
* Utenbygdsboende medlemmer med verv i EJFF.
* Utenbygdsboende medlemmer.

Kortene skal betales inn på Kontonummer 1605.03.13852 innen kortet hentes.

Alle jaktkort er strengt personlig!

**Jaktbegrensninger**

Jaktutvalget kan avgrense/stoppe jakt eller frede jaktområder hvis viltbestand og/eller jakttrykk tilsier dette.

Jaktkort refunderes ikke selv om jakt avgrenses eller stoppes.

**Rådyrjakt.**

Bukkekort:

I områdene som omtales som «gammelt terreng» selges det separate bukkekort og disse fordeles i nevnte områder etter tildelt kvote.

Kortet gjelder fra 10. august og frem til og med 24. september.

Kortet omfatter kun felling av 1 bukk.

Rådyrkort:

Kortene gjelder for hele terrenget «gammelt terreng». Kortet gjelder fra 25. september og til og med 23. desember. Kortet er begrenset til felling av 1 rådyr.

Kortet gjelder også for deltakelse på fellesjakter. Det er områder som er «fredet» i forbindelse med elgjakta. Info om dette følger jaktkortet.

Rapportering av felt rådyr skal gjøres til kontaktpersonen for rådyrjakt senest dagen etter dyret er felt.

Rådyrjakt Flishøgda.

Fellingstillatelsene disponeres av elglaget i samarbeid med jaktutvalget.

**Fellesjakt**

Jegere uten sesongkort må løse dagskort for å være med på fellesjakt.

I store deler av terrenget er kun hagle tillatt, bruk av rifle skal godkjennes av jaktleder.

Ved felling av rådyr må vedkommende betale følgende:

* Voksent dyr- kr. 1150,-
* Kalv – kr. 575,-

Dette gjelder ikke de som har sesongkort for rådyr.

Alle fellesjakter skal meldes jaktutvalget.

«Jaktledere» skal ha gjennomført jaktlederkurs.

Det skal lages lister over deltakere på fellesjaktene.

**Elgjakt**

Flishøgda:

Jeger forplikter seg til å delta på minst en weekend for å klargjøre poster og gjøre seg kjent i terrenget, samt delta på møtet i forkant av jaktstart.

Søker plikter å delta på en uke sammenhengende jakt fra oppstart samt delta på nødvendig jakt til kvoten er fylt. Alle elgjegere skal betale et forskudd på kr. 3000,-.

Jakt etter første uken vil foregå i forbindelse med helger (langweekend).

Søkere til elgjakt plikter å gjøre seg kjent i terreng, samt delta i nødvendig tilrettelegging før jakten starter. Det kreves 50 trening skudd, 20 av disse på løpende elg, inklusive obligatorisk storviltprøve. Alle jegere forplikter seg til å ta sin del av felles kostnader og ta ut sin andel av kjøtt.

Rausjø:

Elgjakten gjennomføres i samarbeide med Rausjø JFF.

Jaktregler og kvoter informeres på elglagsmøte.

**Småviltjakt.**

Flishøgda:

Småviltjakt skal ikke utøves i perioden f.o.m. 25.09 - t.o.m. 01.10, da det er full jaktstopp på grunn av elgjakta.

Jegere med sesongkort kan ta med et begrenset antall gjestejegere.

I perioden 10.10 – 23.12 kan det bli noe samjakt med elgjegere. Ved henvendelse vil jaktutvalget gi nærmere opplysninger. For best mulig sikkerhet skal jaktleder for elgjakta kontaktes. Jegere må ha leid seg inn på en av hyttene i terrenget for å kunne jakte. Det er altså ikke tillatt å benytte egen campingvogn, telt etc. Etter 2. oktober tillates dagsturer uten hytteleie og dette skal da varsles til jaktutvalgets kontaktperson for Flishøgda. Dette for kontroll av antall jegere i terrenget. Jaktutvalget og andre som representerer EJFF vil ha kontroller i terrenget og alle plikter å vise jaktkort på oppfordring. Etter 2, oktober selges helgekort for småviltjakt. Kontakt jaktutvalget for kjøp av gjestekort / helgekort.

«Gammelt terreng».

Kortet gjelder alle områder under «gammelt terreng».

Vi følger fastsatte jakttider på alle våre jaktbare arter

I Statskog Kirkebygda er det **jaktstopp fra 5/10 til og med 18/10.**I denne tiden skal det være ren elgjakt.

Etter denne tiden kan småviltjegerne igjen slippe til, men skal vise hensyn om elgjakt fortsatt pågår.

Bruk av rifle på fuglejakt er forbudt.

Alle kortinnehavere kan bruke hund.

**Småvilt-rådyrjakt Rausjø**.

Landets jakt lov gjelder.

Jakttiden følger i hovedsak gjeldende "Forskrifter om alminnelige jakttider og jaktmåter, **men jakt på alt småvilt tillates først fra 10. september.**

Jakt på råbukk i h. til lovverk fra 10. august og trening av hund fra 21. august er tillatt. All jakt skal foregå i forsvarlig avstand fra hytter og turstier/plasser der turgåere samler seg. Spesielt gjelder dette jakt på andefugler. Jakten avsluttes iht. nevnte forskrift eller **senest 23.12**. Felle fangst kan også foregå etter 23.12 dersom dette er iht. forskriftene. Jakt på rev, mår og villmink tillates frem til 15. mars –**uten bruk av hund. Såfremt jeger har sesongkort.**

Innenfor Østmarka Naturreservat er det kun tillatt å jakte på rådyr, hare, rev og mink.

Under bukkejakta i perioden 10.08 - 25.09 **skal** det brukes rifle. Minste kaliber er.222.

Det er tillatt å bruke hund i henhold til forskrifter. Enhver hundeeier må ta nødvendige hensyn til andre. Hvis forholdene tilsier det, kan grunneier innskrenke retten til bruk av hund.

**Et begrenset antall småvilt sesongkort inkluderer også jakt på rådyr. Alle som skal benytte dette må gi beskjed til jaktutvalget. Bestått storviltprøve oversendes utvalget/kontaktperson i god tid før jaktstart og jeger vil motta info vedr tilgjengelige ettersøk ekvipasjer som kan benyttes kostnadsfritt.**

Jaktkortet er personlig og kan ikke overdras til andre. Ved henvendelse til jaktutvalget er det mulig å kjøpe gjestekort for de som har hovedkort.

Eiendomsgrenser/valdgrenser og forskrifter for Østmarka Naturreservat skal respekteres. Jaktkortet gir **ikke** rett til å bruke bomveiene.

Det kan drives småviltjakt under elgjakten, men det er mulig for småviltjegere å sjekke i hvilke deler av terrenget hvor elgjakten foregår for så å unngå å jakte i samme område. Aktuelt terreng for elgjakt skal være avmerket på oppslagstavlen ved Bysetermåsan, men vær oppmerksom på at drevet kan forflytte seg utover de oppgitte grenser den dagen.

**OBS! Felt rådyr skal rapporteres til jaktutvalget umiddelbart.**

**Jaktkort kan ikke benyttes til noen form for organisert eller kommersiell virksomhet uten spesiell tillatelse fra EJFF og grunneier.**

**Rapportering av fangst gjøres på Inatur.**

**Dagskort.**

Et dagskort gjelder kun for den dagen det er løst, og bare for den personen det er utstedt på.

Se jaktregler småviltjakt «gammelt terreng».

**Opplæringsjakt.**

Personer som i løpet av kalenderåret fyller 14 år og til og med 16 år Kan delta på opplærings jakt/fangst på småvilt.

Personer som i løpet av kalenderåret fyller 16 år og fram til fylte 18 år, kan delta på opplæringsjakt på storvilt (elg, hjort, rådyr osv.) Personen må ha bestått jegerprøven og avlagt storvilt prøven med det våpenet som benyttes under jakta.

Under opplæringsjakt skal tilsynspersonen være i fysisk nærhet av den som er under opplæring. På denne måten har han/hun mulighet til å gripe inn i situasjoner og til enhver tid være tilgjengelig for spørsmål og veiledning. Tilsynspersonen må være registrert i Jegerregisteret og ha betalt jegeravgift i minst 3 år, fylt 20 år Dersom det er opplæring i storviltjakt, må tilsynspersonen i tillegg ha avlagt skyteprøve for storviltjegere.

Det er forbudt å overdra eller overlate skytevåpen, våpendeler eller ammunisjon til person under 18 år uten særskilt tillatelse fra politiet. Politiet kan gi personer som har fylt 16 år fritak fra alderskravet for hagler og rifler når verge samtykker til ervervet, og når våpenet eller våpendelen kan oppbevares av verge eller annen person som fyller kravene til alder, vandel og personlige egenskaper etter § 15 første ledd og § 16. Med samtykke fra foreldrene eller den som har omsorgen for vedkommende, kan likevel våpen og ammunisjon overlates person under 18 år til kortvarig bruk under forsvarlig tilsyn av eier jf. våpenloven § 18 fjerde ledd. Dette innebærer at vedkommende kan låne våpen av tilsynspersonen og felle jaktbart vilt når tilsynspersonen hele tiden er til stede. For å kunne låne våpen, uten tilsyn av eier, må den som låner enten ha et eget våpen med våpenkort, eller en tillatelse fra politiet til å kunne låne våpen. Under jakt med lånt våpen skal våpenkort eller tillatelse til å kunne låne våpen, og signert utlånserklæring medbringes. Skjema for utlånserklæring finnes på [www.politiet.no](https://emea01.safelinks.protection.outlook.com/?url=http%3A%2F%2Fwww.politiet.no%2F&data=05%7C02%7C%7C3a760808fcbb422457e208dc47f3e4fc%7C84df9e7fe9f640afb435aaaaaaaaaaaa%7C1%7C0%7C638464360647118576%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=GQEMxn9zJQ8ZBKOGvvVyd%2F5bokamT5ysuoIW5lpAJc8%3D&reserved=0). Ved opplæring i fangst forutsettes at tilsynspersonen er med under oppsetting og utplassering av fangstredskapet. Ved bruk av fangstredskap som avliver viltet kan imidlertid den som er under opplæring selv dra ut, uten tilsynsperson, for å kontrollere fangstredskapene.

**Ettersøk.**

§ 23. KRAV OM GODKJENT ETTERSØKSHUND Under jakt på elg, hjort og rådyr, skal jaktlag og personer som jakter alene ha tilgang til godkjent ettersøkshund. Fører og hund skal ha bestått godkjenningsprøve for ettersøksekvipasjer . Dersom slik hund ikke medføres under jaktutøvelsen, skal det gjennom skriftlig avtale være sikret tilgang innenfor et rimelig tidsrom etter påskyting.

§ 27 Den som under jakt eller forsøk på felling skadeskyter storvilt eller kongeørn, plikter å gjøre det en kan for å avlive dyret snarest mulig. Vedkommende plikter å forvisse seg om påskutt dyr er truffet eller ikke. Jegeren og jaktlaget som har skadeskutt storvilt, skal ikke oppta jakt eller påskyte nye dyr mens ettersøk pågår. Innen valdets grenser skal ettersøk om nødvendig pågå ut dagen etter skadeskytingen. På annet vald opphører retten til ettersøk og felling ved utgangen av den dag skadeskutt storvilt kom inn på valdet. De som har deltatt i forsøket på felling eller jakt skal uten godtgjørelse bistå forvaltningsmyndighet eller politimyndighet i det videre ettersøk. Dersom pliktig ettersøk første dag er uten resultat, skal jeger eller jaktlag uten opphold underrette jaktrettshaver og kommunen eller nærmeste politimyndighet om de faktiske forhold. Jeger og jaktlag som har deltatt ved skadeskytingen av viltet, skal uten godtgjørelse bistå viltmyndighet eller politi i det videre ettersøk.

Ved ettersøk skal jaktutvalget alltid kontaktes.

**Ved brudd på jaktregler/lover.**

Brudd på jaktregler som her er gitt samt brudd på viltlov og viltforskrifter kan medføre inndragning av jaktkort, og kan medføre at kortinnehaver blir utelukket for framtidig jakt i terrengene EJFF disponerer. Ved eventuell inndragning og midlertidig utestengelse av jakt, skal jaktutvalget utarbeide en rapport og sende styret for videre reaksjon.